กรุงศรี คอนซูมเมอร์ โชว์ปี 65 ยอดใช้จ่ายผ่านบัตรเติบโต 17% รับเศรษฐกิจฟื้น
กรุงศรีคอนซูมเมอร์ ปลื้มผลงาน ปี 65 มียอดใช้จ่ายผ่านบัตร 333,000 ล้านบาท เพิ่มขึ้น 17% ยอดสินเชื่อใหม่ 87,000 ล้านบาท เพิ่มขึ้น 13% จากภาวะเศรษฐกิจที่ฟื้นตัวต่อเนื่อง พร้อมตั้งเป้ายอดใช้จ่ายผ่านบัตร 350,000 ล้านบาท ยอดสินเชื่อใหม่ 97,000 ล้านบาท ภายในปี 2566
12 ก.พ. 2566

นางสาวณญาณี เผือกขำ ประธานกรรมการ กรุงศรี คอนซูมเมอร์ เปิดเผยว่า ในปี 2565 ที่ผ่านมา ผลประกอบการของกรุงศรี คอนซูมเมอร์ เติบโตและดีกว่าเป้าหมายที่ตั้งไว้ เป็นผลมาจากสถานการณ์โควิดที่คลี่คลายลง  รวมถึงความสำเร็จในการปรับกลยุทธ์การตลาดของบริษัทให้ตอบรับสภาวะตลาดที่เปลี่ยนไป โดยมียอดใช้จ่ายผ่านบัตร 333,000 ล้านบาท เติบโต 17% ยอดสินเชื่อใหม่ 87,000 ล้านบาท เติบโต 13% สำหรับอัตราส่วนสินเชื่อที่ไม่ก่อให้เกิดรายได้ (NPL) อยู่ที่ระดับ 1% สำหรับบัตรเครดิต และ 2.5% สำหรับสินเชื่อส่วนบุคคลและสินเชื่อผ่อนชำระ นับว่าต่ำกว่าค่าเฉลี่ยในธุรกิจ”
 
จากข้อมูลการใช้จ่ายผ่านบัตรเครดิตในเครือกรุงศรี คอนซูมเมอร์ ในปี 2565 หมวดที่เติบโตสูง ได้แก่ สายการบิน เพิ่มชึ้น 329% ตัวแทนท่องเที่ยว เพิ่มขึ้น 186% สถานเสริมความงาม เพิ่มขึ้น 93% รถเช่า เพิ่มขึ้น 81% โรงแรม เพิ่มขึ้น 81% ร้านอาหารและเครื่องดื่ม เพิ่มขึ้น 66% แสดงให้เห็นว่ายอดการใช้จ่ายในหมวดที่เกี่ยวกับการท่องเที่ยวและการบริโภค ไม่ว่าจะเป็น การซื้อตั๋วเครื่องบิน แพ็คเกจท่องเที่ยว โรงแรม รถเช่า รวมถึง สถานเสริมความงามและลดน้ำหนัก เติบโตสูงมาก จากความต้องการท่องเที่ยวและบริโภคเพื่อชดเชยในช่วงสถานการณ์โควิดที่ผ่านมา
 
“ทั้งนี้ กรุงศรี คอนซูมเมอร์ คาดว่า เศรษฐกิจในไตรมาสแรกของปีนี้มีแนวโน้มเติบโตต่อเนื่อง จากปัจจัยสนับสนุนด้านการท่องเที่ยวและการบริโภคภาคเอกชน รวมถึงนโยบายกระตุ้นเศรษฐกิจของรัฐ “ช้อปดีมีคืน” ทั้งนี้ ในช่วงปีใหม่ถึงตรุษจีนในเดือนมกราคมที่ผ่านมา บริษัทฯ เห็นการใช้จ่ายผ่านบัตรเติบโตขึ้น มากกว่าช่วงเดียวกันของปีก่อน ในปีนี้ กรุงศรี คอนซูมเมอร์ จึงเตรียมจัดทัพโปรโมชันสุดพิเศษ ทั้ง กิน ช้อป เที่ยว เพื่อเพิ่มยอดใช้จ่ายผ่านบัตรอย่างต่อเนื่อง 
เช่น โปรโมชันบัตรรู้ใจ ใช่ทุกมื้อ รับเครดิตเงินคืนรวมสูงสุด 20% เมื่อใช้จ่ายผ่านบัตรเครดิตในเครือกรุงศรี คอนซูมเมอร์ตั้งแต่ 1,000 บาทขึ้นไปต่อเซลส์สลิป ตามเงื่อนไข ณ ร้านอาหารทั่วไทยและแอปเดลิเวอรีชั้นนำที่ร่วมรายการ ตั้งแต่ 1 กุมภาพันธ์ ถึง 30 เมษายน 2566, บัตรเครดิต กรุงศรี ชวนเดินทางและท่องเที่ยวทั่วไทย รับคุ้มเต็มทริป เพียงใช้จ่ายผ่านบัตรตามเงื่อนไขในหมวดท่องเที่ยวที่ร่วมรายการ 
 
และทุกสถานีบริการน้ำมันทั่วไทย รับสิทธิพิเศษแบบคุ้มๆ ถึง 3 ต่อ อาทิ รับเครดิตเงินคืนรวมสูงสุด 8,000 บาท เมื่อสะสมยอดใช้จ่ายผ่านบัตรตามเงื่อนไข, แลกพอยต์รับเครดิตเงินคืนเพิ่มสูงสุด 13% ในหมวดที่ร่วมรายการ และรับส่วนลดเพิ่มสูงสุด 69% กับโรงแรม, เว็บไซต์จองเที่ยว และบริการรถเช่าที่ร่วมรายการ ตั้งแต่ 15 มกราคม - 30 เมษายน 2566 เป็นต้น อย่างไรก็ตามในปีนี้ กรุงศรี คอนซูมเมอร์ ตั้งเป้ายอดใช้จ่ายผ่านบัตร 350,000 ล้านบาท และยอดสินเชื่อใหม่ 97,000 ล้านบาท